Diari Oficial de la Generalitat Valenciana


Sumari del DOGV 8820, del 26-05-2020 (2020/3595)

RESOLUCIÓ de 19 de maig de 2020, del director general de l'Institut Valencià de Finances, per la qual es modifica la convocatòria de 4 de maig de 2020, de l'Institut Valencià de Finances, per la qual es convoca l'instrument financer «Préstec subordinat» del programa operatiu FEDER CVA 2014-2020.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8820

Data del DOGV
:   26-05-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/3595


Data del document
:   19-05-2020

Organisme emissor
:   Institut Valencià de Finances

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 19 de maig de 2020, del director general de l'Institut Valencià de Finances, per la qual es modifica la convocatòria de 4 de maig de 2020, de l'Institut Valencià de Finances, per la qual es convoca l'instrument financer «Préstec subordinat» del programa operatiu FEDER CVA 2014-2020. [2020/3595]  
Antecedents  
Primer. El passat 5 de maig de 2020, el Diari Oficial de la Generalitat Valenciana número 8804 va publicar l'Acord de 3 d'abril de 2020, del Consell Executiu del Fons de Fons FEDER, pel qual s'aproven les normes reguladores de l'instrument financer «Préstec subordinat».  
  
Segon. El 19 de maig de 2020, el Consell Executiu del Fons de Fons FEDER va acordar la modificació parcial de les normes generals reguladores del préstec subordinat del programa operatiu FEDER CVA 2014-2020.  
Tercer. La modificació de les normes generals comporta la necessitat de modificar la convocatòria de 4 de maig de 2020, per la qual es convoca l'instrument financer «Préstec subordinat» del programa operatiu FEDER CVA 2014-2020.  
Per tot això, i en ús de l'autorització en favor del director general de l'IVF per part del Consell Executiu del Fons de Fons FEDER, resolc:  
  
  
Primer  
Modificar l'apartat 3 de l'article 7 de la convocatòria, que quedarà redactat de la següent forma:  
«Per a la modalitat Préstecs Participatius Coronavirus, la probabilitat d'incompliment l'1 de gener de 2020 haurà de ser inferior o igual al 8 %, d'acord amb el sistema intern d'anàlisi de riscos de l'Institut Valencià de Finances.»  
  
Segon  
Modificar l'apartat 7 de l'article 11 de la convocatòria, que quedarà redactat de la següent forma:  
«En les sol·licituds de finançament per a la modalitat Préstecs Participatius Coronavirus, documentació acreditativa de l'obtenció de finançament bancari addicional, per un import mínim equivalent al 35 % de l'import del préstec sol·licitat a l'IVF.»  
  
Tercer  
Modificar l'apartat 7 de l'article 11 de la convocatòria, que quedarà redactat de la següent forma:  
«La viabilitat econòmica de l'operació es considerarà acreditada si l'informe elaborat pel consultor independent confirma que l'empresa sol·licitant, en l'escenari central i més probable plantejat en l'anàlisi prospectiva per a les principals variables que sustenten el pla de negoci, acredita capacitat per a atendre els venciments del préstec.»  
  
  
Quart  
S'afegeix el següent article:  
«25.bis. Revocació unilateral de la bonificació a instàncies de l'IVF» amb la següent redacció:  
1. El contracte de préstec que es formalitze haurà de reconéixer expressament la facultat que tindrà l'IVF de declarar unilateralment la revocació de la bonificació d'interessos en la modalitat de finançament de projectes disruptius, quan es produïsca algun dels següents supòsits:  
  
a) L'impagament de dues liquidacions consecutives de capital i/o interessos d'acord amb el pla de venciments previst en el contracte de préstec.  
b) La novació a instàncies del prestatari del préstec subscrit amb l'IVF que modifique la qualificació del risc creditici d'acord amb el sistema intern d'anàlisi de riscos de l'IVF. En aquest supòsit, i sempre que l'empresa puga acreditar el compliment dels objectius del projecte que va donar lloc a la concessió del finançament bonificat, es revocarà únicament la bonificació pendent de reportar, i quedarà consolidada la bonificació reportada, fins a la data de la novació del préstec.  
  
2. També seran causes de revocació unilateral de la bonificació:  
a) Obtenció del finançament bonificat falsejant les condicions requerides per a això o ocultant aquelles que ho hagueren impedit.  
b) Incompliment total o parcial de l'objectiu, de l'activitat, del projecte o la falta d'adopció del comportament que fonamenta la concessió del finançament bonificat.  
c) Incompliment de l'obligació de justificació o la justificació insuficient, en els termes previstos en aquesta convocatòria.  
d) Resistència, excusa, obstrucció o negativa a les actuacions de comprovació i control financer previstes en aquesta convocatòria, així com l'incompliment de les obligacions comptables, registrals o de conservació de documents, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i la regularitat de les activitats objecte del finançament bonificat.  
  
e) Incompliment de les obligacions imposades en l'aprovació del finançament bonificat, sempre que afecten la manera en què s'han d'aconseguir els objectius, realitzar l'activitat, executar el projecte o adoptar el comportament que fonamenta la concessió del finançament, o s'hi referisquen.  
f) Incompliment de les obligacions imposades als beneficiaris, diferents dels anteriors, quan d'això es derive la impossibilitat de verificar l'ocupació donada als fons percebuts, el compliment de l'objectiu, la realitat i regularitat de les activitats objecte del finançament bonificat o la concurrència de la bonificació amb altres ajudes, ingressos o recursos públics que siguen incompatibles amb aquella.  
g) L'adopció d'una decisió de recuperació per part de la Comissió Europea, de la qual es derive una necessitat de reintegrament.  
3. El contracte de préstec haurà de recollir expressament les causes de revocació unilateral de la bonificació a instàncies de l'IVF previstes en els apartats anteriors d'aquest article, i establir expressament que en el moment que a l'IVF li consten fefaentment les circumstàncies fàctiques indicades suspendrà immediatament la disposició dels fons pendents.  
Al mateix temps, el contracte haurà d'arreplegar una condició resolutòria susceptible de ser activada per l'IVF en el moment en què li consten fefaentment les circumstàncies expressades, així com una clàusula penal en virtut de la qual, produïda la revocació de la bonificació per les causes esmentades, el beneficiari haurà de reintegrar el total import bonificat, els interessos bonificats i els interessos legals resultants, sense perjudici del que s'estableix en l'apartat 1.b d'aquest article.  
  
Cinqué  
Modificar l'article 26 de la convocatòria, que quedarà redactat de la següent forma:  
«Vint-i-sisé. Cancel·lació anticipada total o parcial del préstec i renúncia al finançament  
Les empreses beneficiàries d'operacions atorgades en la modalitat préstecs participatius Coronavirus poden renunciar al finançament atorgat mitjançant la cancel·lació anticipada del préstec una vegada formalitzat, sense perjudici del que s'estableix en l'article 16.7 de la present convocatòria.  
Les empreses beneficiàries d'operacions atorgades en la modalitat de projectes disruptius que sol·liciten la cancel·lació anticipada total o parcial del préstec una vegada formalitzat, consolidaran la bonificació generada fins al moment de la cancel·lació anticipada, i renunciaran a la bonificació pendent de reportar per la part del préstec cancel·lada anticipadament des del moment de la cancel·lació anticipada fins a la data de venciment de l'operació.»  
  
Sisé  
La present resolució entrarà en vigor l'endemà de la publicació en el Diari Oficial de la Generalitat Valenciana i serà aplicable a les sol·licituds de finançament que estiguen tramitant-se en la data d'entrada en vigor de la present resolució.  
  
València, 19 de maig de 2020.- El director general de l'IVF i secretari del Consell Executiu: Manuel Illueca Muñoz.